Title: คำสั่งกรุงเทพมหานคร ที่ 1495/2553 เรื่อง มอบอำนาจการกำหนดสถานที่สำหรับปิดประกาศโฆษณาหาเสียงเลือกตั้งสมาชิกสภาเขตให้ผู้อำนวยการเขตปฏิบัติราชการแทน

คำสั่งกรุงเทพมหานคร

คำสั่งกรุงเทพมหานคร
ที่
๑๔๙๕/๒๕๕๓
เรื่อง
มอบอำนาจการกำหนดสถานที่สำหรับปิดประกาศโฆษณาหาเสียงเลือกตั้ง
สมาชิกสภาเขตให้ผู้อำนวยการเขตปฏิบัติราชการแทน[๑]

ด้วยสมาชิกสภาเขตบางกะปิ เขตลาดพร้าว เขตบึงกุ่ม
เขตวังทองหลาง เขตสะพานสูง เขตคันนายาว เขตบางเขน เขตจตุจักร เขตหลักสี่
เขตดอนเมือง เขตสายไหม เขตมีนบุรี เขตคลองสามวา และเขตลาดกระบัง
จะครบวาระการดำรงตำแหน่งในวันที่ ๒๙ เมษายน ๒๕๕๓ ตามมาตรา ๗๒ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ บัญญัติให้จัดการเลือกตั้งสมาชิกสภาเขตขึ้นใหม่ภายในหกสิบวันนับแต่วันที่อายุของสภาเขตสิ้นสุดลง

เพื่อให้การกำหนดสถานที่สำหรับปิดประกาศโฆษณาหาเสียงเลือกตั้งสมาชิกสภาเขตในท้องที่
๑๔ เขตดังกล่าว เป็นไปด้วยความรวดเร็วและมีประสิทธิภาพ อาศัยอำนาจตามความในข้อ ๑๑ แห่งข้อบัญญัติกรุงเทพมหานคร
เรื่อง การเลือกตั้งสมาชิกสภาเขต พ.ศ. ๒๕๓๕ และมาตรา ๔ แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง
พ.ศ. ๒๕๓๕ และมาตรา ๘๑ แห่งพระราชบัญญัติระเบียบบริหารราชการกรุงเทพมหานคร พ.ศ.
๒๕๒๘ ผู้ว่าราชการกรุงเทพมหานครในฐานะเจ้าพนักงานท้องถิ่นตามกฎหมายว่าด้วยการรักษาความสะอาดและความเป็นระเบียบเรียบร้อยของบ้านเมืองจึงมอบอำนาจให้ผู้อำนวยการเขตบางกะปิ
ผู้อำนวยการเขตลาดพร้าว ผู้อำนวยเขตบึงกุ่ม ผู้อำนวยการเขตวังทองหลาง
ผู้อำนวยการเขตสะพานสูง ผู้อำนวยการเขตคันนายาว ผู้อำนวยการเขตบางเขน
ผู้อำนวยการเขตจตุจักร ผู้อำนวยการเขตหลักสี่ ผู้อำนวยการเขตดอนเมือง
ผู้อำนวยการเขตสายไหม ผู้อำนวยการเขตมีนบุรี ผู้อำนวยการเขตคลองสามวา
และผู้อำนวยการเขตลาดกระบัง
ปฏิบัติราชการแทนผู้ว่าราชการกรุงเทพมหานครในฐานะเจ้าพนักงานท้องถิ่นกำหนดสถานที่เพื่อการปิดประกาศโฆษณาหาเสียงเลือกตั้งสมาชิกสภาเขตในพื้นที่ที่รับผิดชอบ
เมื่อได้มีประกาศกรุงเทพมหานครให้มีการเลือกตั้งสมาชิกสภาเขตดังกล่าวแล้ว

ทั้งนี้ ตั้งแต่บัดนี้เป็นต้นไป

สั่ง
ณ วันที่ ๘ เมษายน พ.ศ. ๒๕๕๓
หม่อมราชวงศ์สุขุมพันธุ์
 บริพัตร
ผู้ว่าราชการกรุงเทพมหานคร

ปริยานุช/ผู้จัดทำ
๗
มิถุนายน ๒๕๕๓

นันท์นภัสร์/ตรวจ
๗
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๕๙ ง/หน้า ๙๔/๑๔ พฤษภาคม ๒๕๕๓